## dachser_inteligent_logistics

Tlačová správa Bratislava 11. 6. 2018

**Dachser Slovakia spustil v Lozorne prevádzku novej haly za 5 mil. eur**

**Globálny poskytovateľ logistických služieb Dachser Slovakia spustil prevádzku svojej novej skladovej haly v Lozorne neďaleko Bratislavy. Projekt, do ktorého spoločnosť investovala 5 miliónov eur, je súčasťou celoeurópskej rastovej stratégie skupiny Dachser.**

Výstavbou novej haly sa pobočka v Lozorne rozrástla na plochu 64 000 m2. „Rozhodnutie o rozšírení našej pobočky bolo výsledkom dôkladnej analýzy. Cieľom výstavby je poskytnúť našim zákazníkom ešte efektívnejšie logistické služby v najmodernejších priestoroch a s využitím najlepších technológií,“ vysvetľuje Roman Stoličný, managing director a člen predstavenstva Dachser Slovakia.

Kapacita novej haly je 12 tisíc paletových miest na ploche 6 700 m2, jej uskladňovacia výška je 14,5 metra a k dispozícii je 13 rámp pre vykládku a nakládku kamiónov. Budova je vybavená najmodernejšími technológiami: automatickou baliacou linkou, ESD priestorom pre manipuláciu s tovarom v elektricky antistatickom prostredí, ďalej špeciálnou zónou VAS (Value Added Services) pre spĺňanie štandardov VDA pre automobilový priemysel a prepojením na existujúci crossdock. Samozrejmosťou je inštalácia IT aplikácií, ktoré boli vyvinuté priamo spoločnosťou Dachser v súlade s jej globálnymi štandardmi. Skladová hala priniesla približne 30 nových pracovných miest. Celkom teraz v Lozorne Dachser zamestnáva 96 ľudí.

Rovnako ako Überhern v Nemecku a Clermont-Ferrand vo Francúzsku funguje aj logistické centrum Lozorno navyše ako Eurohub, a je preto nepostrádateľnou súčasťou európskej siete Dachser. Inými slovami, tieto miesta sú ideálne situované pre distribúciu do okolitých krajín. Zaoberajú sa konsolidáciou zásielok a pôsobia ako spojovacie články v rámci celej siete medzinárodných spojení.

„Sme veľmi radi, že sa vďaka tejto investícii význam pobočky v Lozorne v európskom kontexte ešte zvýšil,“ hovorí Roman Stoličný a dodáva: „V súčasnej dobe tu ponúkame pre všetkých našich zákazníkov 45 každodenných priamych liniek, ktoré zabezpečujú spojenie s 15 krajinami Európy.“ Ide o Nemecko, Českú republiku, Maďarsko, Rakúsko, Poľsko, Holandsko, Taliansko, Chorvátsko, Slovinsko, Grécko, Rumunsko, Bulharsko, Srbsko, Bosnu a Hercegovinu a 3 destinácie na Slovensku.

**Základné informácie o spoločnosti Dachser Slovakia a. s.**

História spoločnosti Dachser sa začína v roku 1995, kedy bola založená spoločnosť Lindbergh Air Freight, s.r.o. Zameranie aktivity spoločnosti v prvom roku bolo v poskytovaní kompletných zasielateľských služieb pri preprave leteckých zásielok. Následne po predložení požiadaviek od zákazníkov sa aktivity rozvinuli aj na poskytovanie námornej a pozemnej prepravy. V roku 2004 sa spoločnosť stáva súčasťou nemeckej logistickej spoločnosti Dachser a až do roku 2009 vystupuje na trhu pod menom LINDBERGH & DACHSER a. s. Od 1. 1. 2010 spoločnosť pôsobí na trhu pod obchodným menom Dachser Slovakia a. s. Premenovaním bol zavŕšený integračný proces spoločnosti do celosvetovej siete koncernu Dachser. V súčasnosti má Dachser na Slovensku 4 pobočky – v Bratislave, Lozorne, Martine a Košiciach, v ktorých pracuje 186 zamestnancov.

**Základné informácie o skupine Dachser**

Rodinná spoločnosť Dachser so sídlom v nemeckom Kemptene je popredným európskym poskytovateľom logistických služieb. Dachser poskytuje komplexnú prepravnú logistiku, skladovanie a individuálne zákaznícke služby v troch obchodných oblastiach: Dachser European Logistics, Dachser Food Logistics a Dachser Air & Sea Logistics. Ponuku dopĺňajú ďalšie služby ako kontraktná logistika, konzultácie a poradenstvo a špecifické riešenia prispôsobené na mieru jednotlivým odvetviam. Vďaka komplexnej dopravnej sieti ako v Európe, tak i v zámorí a informačným technológiám, ktoré sú plne integrované do všetkých systémov, poskytuje Dachser inteligentné logistické riešenia po celom svete.V súčasnosti zamestnáva zhruba 29 100 ľudí v 396 pobočkách v 44 krajinách sveta. Za rok 2017 zrealizoval cca 81,7 miliónov zásielok s hmotnosťou 39,8 miliónov ton. Celkový obrat koncernu Dachser v roku 2017 predstavoval 6,12 miliárd eur. Pre viac informácií navštívte [www.dachser.sk](http://www.dachser.sk).

Pre viac informácií prosím kontaktujte:

**Crest Communications a. s.**

Anna Palfiová

PR manager

Tel.: +421 903 664 575

E-mail: anka.palfiova@gmail.com

**Dachser Slovakia a.s**.

Martin Štiglinc

Sales Manager European Logistics

Tel.: +421 2 6929 6180

Fax: +421 2 6929 6197

E-mail: martin.stiglinc@dachser.com

www.dachser.sk